贈丹青僧了本
作者：汪藻
朝代：宋

paragraphs: 虎頭不復傅金粟，魏武之孫聊可續。
如何三昧畫中王，解使天機照人目。
含毫不動先有情，萬態了了隨經營。
偶然得意灑春色，日輔月角須臾成。
精神還仗精神覓，筆下區區徒刻畫。
故知巧匠盤礴時，萬里丹青減容色。
君不見齊梁大士天所開，幼僧不許僧繇猜。
師今幸有印泥手，貌取當年黄面來。